## Pravilnik o uvjetima provedbe nastave i osposobljavanja osoba za čuvara

### NN 12/1997 (5.2.1997.), Pravilnik o uvjetima provedbe nastave i osposobljavanja osoba za čuvara

# **MINISTARSTVO UNUTARNJIH POSLOVA**

Na temelju članka 85. Zakona o zaštiti osoba i imovine ("Narodne novine"
broj 83/96.) ministar unutarnjih poslova, uz suglasnost ministra prosvjete
i športa, donosi

## **PRAVILNIK**

### **O UVJETIMA PROVEDBE NASTAVE I OSPOSOBLJAVANJA OSOBA ZA ČUVARA**

Članak 1.

Nastava i osposobljavanje osoba za obavljanje poslova tjelesne zaštite
(u daljnjem tekstu: izobrazba čuvara) obavlja se prema uvjetima propisanim
ovim Pravilnikom.

Članak 2.

Izobrazba čuvara provodi se u prostorijama i prostorima koji zadovoljavaju
propisane prostorno-tehničke uvjete.

Članak 3.

Izobrazbu čuvara obavljaju predavači koji imaju najmanje višu stručnu
spremu pravnog, politološkog, pedagoško-psihološkog, elektroničkog i tjelesno-zdravstvenog
smjera.

Predavač koji čuvare osposobljava za držanje, nošenje i pravilnu uporabu
vatrenog oružja može biti samo osoba koja ima za to položen ispit pred
nadležnim Povjerenstvom Policijske akademije i o tome posjeduje potvrdu.

Članak 4.

Izobrazba čuvara za držanje, nošenje i pravilnu uporabu vatrenog oružja
provodi se s najmanje osam komada kratkog vatrenog oružja, od čega su:

- 2 komada pištolja cal. 9 mm,

- 2 komada pištolja 40 S.W.,

- 2 komada revolvera cal. 357,

- 2 komada revolvera 38 spec.

Uz oružje, ovlašteno tijelo iz članka 5. stavka 1. mora imati i odgovarajuću
količinu streljiva i meta.

U prostorijama u kojima se obavlja izobrazba, ovlašteno tijelo iz članka
5. stavak 1. mora držati odobrenje za držanje oružja.

Članak 5.

Izobrazbu čuvara mogu provoditi tijela državne uprave i pravne osobe
koja za to dobiju ovlast (u daljnjem tekstu: ovlaštena tijela).

Zahtjev za dobivanje ovlasti za provedbu izobrazbe podnosi se Ministarstvu
unutarnjih poslova, a mora sadržavati:

- naziv tijela državne uprave ili pravne osobe koja podnosi zahtjev;

- podatke o raspoloživom prostoru u kojem će se provoditi teorijski
dio programa izobrazbe;

- podatke o civilnoj streljani i športskom prostoru na kojoj će se izvoditi
praktični dio programa izobrazbe;

- podatke o raspoloživom kratkom vatrenom oružju i opremi namijenjenoj
izvedbi praktičnog dijela izobrazbe;

- podatke o stručnoj spremi predavača.

Uz zahtjev iz stavka 2. ovoga članka prilažu se i dokazi o ispunjavanju
uvjeta iz članka 2., članka 3. i članka 4. ovoga Pravilnika.

Članak 6.

Predavači iz članka 3. ovoga Pravilnika ne moraju biti zaposlenici ovlaštenog
tijela.

Članak 7.

Ministarstvo unutarnjih poslova utvrđuje postojanje uvjeta iz članka
2., članka 3. i članka 4. ovoga Pravilnika.

Članak 8.

Ovlašteno tijelo obvezno je o početku izvedbe izobrazbe čuvara izvijestiti
nadležnu policijsku upravu.

Članak 9.

Ovlašteno tijelo, nakon završetka izobrazbe, polaznicima programa izobrazbe
izdaje potvrdu o završenoj izobrazbi, koja je sastavni dio prijave za polaganje
stručnog ispita za obavljanje poslova čuvara.

Članak 10.

Cijenu troškova izobrazbe utvrđuje ovlašteno tijelo.

Članak 11.

Ovlašteno tijelo vodi upisnik o polaznicima izobrazbe i provedbi programa
izobrazbe.

Članak 12.

Novčanom kaznom od 1000 do 5000 kuna kaznit će se za prekršaj pravna
osoba:

1. ako provodi izobrazbu i izdaje potvrde o završenoj izobrazbi bez
ovlasti Ministarstva unutarnjih poslova;

2. ako provodi izobrazbu u neodgovarajućim prostorijama ili prostorima
(članak 2.);

3. ako provodi izobrazbu bez propisanih vrsta i količina kratkog vatrenog
oružja (članak 3.);

4. ako provodi izobrazbu s predavačima bez propisanog stupnja i smjera
stručne spreme (članak 4.);

5. ako ne izvijesti nadležnu policijsku upravu o početku izvedbe izobrazbe
(članak 7.);

6. ako ne vodi ili neuredno vodi propisani upisnik (članak 10.).

Za prekršaj iz stavka 1. kaznit će se i odgovorna osoba ovlaštenog tijela
novčanom kaznom od 100 do 500 kuna.

Članak 13.

Ovaj Pravilnik stupa na snagu osmoga dana od dana objave u "Narodnim
novinama".

Broj: 511-01-64-39210/1-96.
Zagreb, 18. prosinca 1996.

Ministar
**Ivan Penić,** v. r.

Pravilnik, NN 12/1997-189